[Foto's] WhatsApp-groep help boere om groep boewe aan te keer | Maroela Media
Drie van die verdagtes wat aangekeer is. Foto: Verskaf
Etlike boere in die Schweizer-Reneke-gebied in Noordwes het Woensdag saamgestaan en die lewe vir ses verdagtes bitter moeilik gemaak en dit alles te danke aan 'n WhatsApp-groep wat 'n 20-jarige boer twee jaar gelede begin het.
Jacques Jordaan, stigter en administrateur van die WhatsApp-groep Boerehulp, het die groep aanvanklik gestig om ses van sy direkte bure te verbind en sodoende mekaar oor veldbrande en plaasaanvalle te kan waarsku. Die groep het egter so doeltreffend en gewild geraak dat inligting daarop tans sowat 400 mense in die streek bereik. Die groep word ook met soortgelyke groepe verbind en die lede bestaan hoofsaaklik uit boere en belangrike rolspelers soos die lede van veiligheidsdienste en die polisie.
Van die boere wat reageer het. Foto: Facebook
Jordaan het Donderdag aan Maroela Media gesê die hele gebied se boere is omstreeks 16:00 gemobiliseer nadat die kollegas van 'n man wat by 'n diamantonderneming werk, alarm gemaak het dat die man pas gekaap en van diamante beroof is. Volgens inligting wat Jordaan op die groep bekom het, is die man glo deur ses verdagtes van sy werkplek af agtervolg. 'n Wit Audi het 'n bakkie van die pad af gedruk en 'n ongeluk veroorsaak. Die groep het daarna 'n Wit Isuzu-bakkie bakkie gekaap en die verdagtes het saam in dié bakkie gevlug.
"'n Beskrywing van die gekaapte bakkie is op die groep gedeel, asook die rigting waarin die verdagtes gevlug het," het Jordaan gesê. Die boere het vinnig daarop reageer en paaie na Migdol en Glaudina met hul voertuie versper en na die twee voertuie begin soek en dit is binne 'n paar minute deur boere opgespoor en agtervolg.
"Ten minste twee voorvalle is aangemeld waar die verdagtes op boere geskiet het in hul poging om weg te kom." Die verdagtes se bakkie het uiteindelik later in modder vasgesit en hulle besluit om te voet in 'n mielieland in te vlug. Hulle was swaar gewapen en het onder meer van 'n lang afstand met 'n AK47's op boere losgebrand, terwyl die boere die strop nouer om die verdagtes getrek het.
Die ses verdagtes is kort daarna deur die polisie in hegtenis geneem. Een van hulle is tydens die voorval gewond. Benewens die man wat gekaap is, is niemand anders ernstig beseer nie. Die slagoffer is na 'n hospitaal geneem en is na wat verneem word reeds ontslaan.
Kapt. Paul Ramaloko, provinsiale polisiewoordvoerder, het die voorval aan Maroela Media bevestig.
"Die ses verdagtes is almal onder swaar polisiebewaking na 'n nabygeleë hospitaal geneem omdat hulle beserings opgedoen het in die ongeluk wat hulle veroorsaak het," het Ramaloko gesê.
Sodra hulle uit die hospitaal ontslaan word, sal die mans in die Wolmaransstad-landdroshof verskyn op aanklagte van roof, poging tot moord, kaping en die besit van ongelisensieerde vuurwapens en ammunisie.
Ramaloko het gesê die polisie het op drie vuurwapens, waaronder twee AK47's, beslag gelê. Hy het gesê tien bokse met onder meer ongeslypte diamante ter waarde van miljoene rande is teruggekry.
Die Audi wat die verdagtes gebruik het om die slagoffer se bakkie van die pad af te dwing. Foto: Verskaf.
Die slagoffer se bakkie. Foto: Verskaf.
'n Vuurwapen waarop die polisie beslag gelê het. Foto: SAPD
foto's Noordwes WhatsApp
Baie goeie ding wapp ons moet begin in dorpsgebiede ook sal baie help toe begin Meyerspark in Pta gaan buurtwag baie help
So maak mens Mnr. die President.
Baie goeie werk. Ons boere whatsapp groep werk net so goed en saam met die Polisie.
So groep werk baie goed, ek wonder hoe lank voordat die regering( mag mens dit se?) die sein verswak, en internet te stadig word. Die nasionale "broadband " wat die regering voorsien is ontoereikend, analoog tv gebruik te veel van die radiospektrum en benadeel die internetspoed. Hoe meer mense internet gebruik , hoe stadiger die internet, en hoe moeiliker om stelsels soos Whats Up te gebruik…….